**Informasjon til deg som skal til angiografi/venografi -utblokking av blodårer (PTA).**

**HVA er angiografi/venografi?**  
Angiografi/venografi er en røntgenundersøkelse som ved hjelp av et kontrastmiddel framstiller pulsårene (arterier) og venene (samleårer) som fører blod til og fra hjertet. Dersom det påvises innsnevringer som kan medføre dårligere sirkulasjon og igjen fører til smerter eller sår, kan det være nødvendig å utføre en utblokking av innsnevringen i blodåren, og/eller samtidig legge inn en stent (nettingrør) for å holde de behandlede blodårene åpne. Denne behandlingen omtales gjerne som PTA (Perkutan Transluminal Angioplastikk)/utblokking – eller noen ganger bare «stenting».  
  
**HVORFOR gjøres undersøkelsen?**  
Undersøkelsen gjør det mulig for oss å påvise skader, forsnevringer, blokkeringer og utposninger (aneurismer) på årene, og viser også blodtilførselen til de organene eller områdene blodårene forsyner.  
  
  
**UNDERSØKELSEN**  
Før undersøkelsen vil du vanligvis få et avslappende medikament. Undersøkelsen i seg selv medfører lite smerte og utføres i lokalbedøvelse, men hvis du har problemer med å ligge flatt på ryggen over lengre tid kan du få smertestillende medisin.

Begge lyskene blir barbert på sengepost. Innstikkstedet er som regel i den store pulsåren i lysken, og området blir vasket med et desinfiserende middel før en dekker til med et sterilt klede.  
Lokalbedøvelse blir satt før pulsåren punkteres med en nål, og kateteret føres inn over en tynn metallwire (mandreng). Et kateter er et tynt plastrør som føres til det aktuelle stedet man vil undersøke. Kateteret kobles til en kontrastsprøyte. Kontrastsprøyten gjør at kontrasten blir gitt til rett tid og med rett mengde. Når kontrasten blir gitt vil du føle varme. Dette er helt normalt og går fort over. Det er viktig å ligge stille under undersøkelsen. Når bildene blir tatt vil du i enkelte tilfeller bli bedt om å holde pusten en kort stund. Når undersøkelsen er over trekkes kateteret ut. For å stoppe/hindre blødning blir det enten lagt inn en slags «plugg» i blodåren, eller en kun trykkbandasje over innstikkstedet.

**OBSERVASJON OG ETTERBEHANDLING**Sengeleie er vanligvis i 2 timer etter avsluttet prosedyre dersom det ikke har vært noen komplikasjoner. Etter endt observasjon får du reise hjem hvis vi anser det som forsvarlig, dersom du bor under en times kjøretur fra sykehuset. Hvis dette ikke er aktuelt blir du som regel flyttet over på pasienthotellet og kan dra hjem dagen etter.

Undersøkelsesdagen og dagen etterpå bør du unngå kraftige fysiske anstrengelser, tunge løft el.

Ut over dette er det ingen spesielle forholdsregler.

Hvis du ikke står på blodfortynnende medisiner av typen acetylsalisylsyre eller clopidogrel og kolesterolsenkende medikamenter på forhånd, vil du vanligvis starte opp med dette etter behandlingen. Dette for å redusere risikoen for at blodårene og det behandlede området går tett.

**PASIENTFORBEREDELSER**

Hvis du er gravid, ammer eller har redusert nyrefunksjon, ber vi deg om å ta kontakt med inntakskontoret på telefon så snart som mulig.

**Allergi**

Ved kjent astma, allergi eller dersom du har reagert på kontrastvæske i forbindelse med tidligere røntgenundersøkelser, ber vi deg ta kontakt med inntakskontoret på telefon.

**Blodfortynnende medikamenter**

Albyl-E og Plavix kan du fortsette med.

Dersom du bruker Marevan, Persantin eller andre blodfortynnende medikamenter, og ikke har fått beskjed om hvordan du skal bruke disse frem til undersøkelsen/behandlingen, ber vi deg ta kontakt med inntakskontoret snarest og helst 5 dager før på telefon.

Dersom du bruker Marevan, vil det bli målt PT-INR dagen før undersøkelsen/behandlingen (blodprøve).

**Telefonnummer til inntakskontoret St. Olavs hospital : 72 82 86 20/72 82 65 28**

**For deg som skal ta blodprøve**

Blodprøven tas senest 14 dager før undersøkelsesdagen.

Bruk vedlagte rekvisisjon og ta blodprøven enten hos fastlege eller på vår prøvetakningspoliklinikk i Akutten og hjerte-lunge-senteret, 1. etasje.

Prøvetakingspoliklinikken er åpen mandag-fredag kl 0745-1500. **Ta med legitimasjon.**

**Andre forberedelser**

Dagen før undersøkelsen anbefales det at du drikker godt, gjerne en liter mer enn du vanligvis gjør.

**Telefonscreening**

Noen dager før innleggelsen vil du bli oppringt og stilt noen spørsmål som er relevante for den behandlingen du skal til.

Det eneste du trenger å ha forberedt i forkant er en oppdatert oversikt over hvilke faste medisiner du bruker. Fastlegen kan være behjelpelig med medisinliste om du trenger det.

**Praktiske opplysninger**

* Du er innkalt til dagbehandling. Det betyr at du ikke kan være alene det første døgnet etter behandlingen og du må ha en avtale med en voksen, ansvarlig person som kan hente deg og være hos deg til neste morgen. **Dette er en forutsetning for å bli behandlet.**
* Dersom du bor mer enn en time fra sykehus må du overnatte på pasienthotellet natten **etter** behandlingen, og du må ha en voksen, ansvarlig person sammen med deg. Dette dekkes av sykehuset.

Vi har bestilt overnatting ved Hotell St. Olav for deg og en pårørende/ledsager

fra: til: .

* Hvis du på grunn av lang reise har behov for overnatting **før** behandlingen, bestiller vi rom til deg på pasienthotellet. Utgiftene dekkes av sykehuset.

Pårørende kan også bo på pasienthotellet sammen med deg mot en kostnad på ca. kr. 350 pr.døgn.

Det er bestilt rom til deg ved vårt pasienthotell: .

* Du må regne med noe ventetid
* Sykehuset tar ikke ansvar for verdisaker, ta med minst mulig. Lommebok, mobiltelefon og lignende får du anledning til å låse inn.
* **Om du bruker faste medisiner, ber vi deg ta med deg disse når du kommer. Ta med utstyr som for eksempel inhalator, diabetesutstyr, stomiutstyr og lignende.**

**Vi ønsker deg velkommen til Karkirurgisk avdeling**

**Egenerklæring:**

|  |
| --- |
| Jeg har lest informasjonen og har avtale med en voksen, ansvarlig person som henter meg ved utreise, samt er hos meg til dagen etter behandlingen.  Dato: Signatur: .  **Skjema leveres sykepleier ved oppmøte behandlingsdagen.** |